Unge aalborgensere er danmarksmestre i klamydia. Næsten fire procent af de unge havde klamydia i 2021.

Man kan vist roligt sige, at det er en træls danmarksrekord, de aalborgensiske unge har overtaget fra Kolding: Allerflest klamydiatilfælde per 1000 indbyggere. På gaden i Aalborg er det dog ikke noget, der kommer synderligt bag på de unge. - Det er vildt, synes jeg. Det er sindssygt, at det spreder sig så meget, men det er jo også en storby med mange unge mennesker, siger Theresa Erbs Lantow. - Det er da crazy. Men altså man kan godt forestille sig det lidt, lyder det fra Bastian Wallin Svenstrup. Det er heller ikke noget, der bekymrer de unge, TV2 Nord fangede på gaden - størstedelen af dem, fordi de er i fast forhold. For Bastin Wallin Svenstrup, der er elev på Aalborg Katedralskole, skaber det dog lidt eftertanke: - Efter du har fortalt mig om rekorden, så vil jeg prøve at tænke lidt mere over det. Kondom eller klamydiatest? Generelt har der i hele landet aldrig været så mange klamydiatilfælde som nu, og Sundhedsstyrelsen skønner, at 50.000 rammes hvert år. Der er dog et stort mørketal, fordi ikke alle lader sig teste. Ifølge Sex og Samfund er det især unge mænd, der springer testen over, på trods af at det i dag kan klares med en urinprøve i stedet for den mere frygtede vatpind. Klamydiatest kan både fås hos egen læge, på hospitalet, private klinikker og som selvtest på apoteket - flere af stederne anonymt. Det skulle altså være ret nemt med en klamydiatest, men er det ligefrem blevet så nemt, at de unge foretrækker klamydiatests fremfor at bruge kondomer? - Uh, den er svær. Det er lidt mere nederen at have klamydia, så det ville nok være lidt federe at gå med den sikre løsning, så jeg vælger kondomer, siger Bastian Wallin Svenstrup, da vi fanger ham på gaden. - Det bliver kondomer. Jeg vil hellere forebygge end at nedkæmpe bagefter, siger Rasmus Skjøth Hansen. - Jeg ville nok helst bruge kondomer, for jeg har ikke lyst til at teste mig selv hele tiden, lyder det fra Maria Nielsen. - Klamydiatesten, siger Katrine Bjerregaard Larsen klart. - Jeg gider ikke have sex med kondom. Hvis jeg er sammen med en, der tror han er smittet, forventer jeg, han siger det, men det kan godt være, det er naivt, siger hun. Katrines veninde Theresa ser dog helt anderledes på det: - Jeg vil langt hellere gå med kondomet frem for at tage en klamydiatest, siger Theresa Erbs Lantow. Sex og Samfund understreger, at klamydia er en sygdom, der skal tages alvorligt. Foruden nogle ærgerlige bivirkninger som kløe og svie, kan klamydia også foresage sterilitet. Hør fra generalsekretær Majbrit Berlau lige her: